GiliGold/VAD_KnessetCorpus huggingface dataset:
יואל חסון: קודם כול, צריך לומר, אדוני היושב-ראש, שההצעה הזאת נפלה עלי כרעם ביום בהיר.
יואל חסון: זה באמת הפתיע אותי.
יואל חסון: אין לי מושג, אדוני – ואני לא נחשב מן התמימים בבניין – מאין זה נולד ולמה זה בא.
דוד ביטן: זה תיקון שנראה לי ראוי, ללא קשר להרכב הסגנים היום.
יואל חסון: אגיד לך מה אני חושב, וזה לא אומר שאני בהכרח מתנגד להצעת החוק, אבל אגיד לך מה החששות שלי.
דוד ביטן: הנה ראית, כאשר הוא העיר הערות שנשמעו נכונות הלכתי על זה.
דוד ביטן: אני לא מחפש פה דווקא את מה שאני הצעתי.
יואל חסון: לא בהכרח ההצעה הזאת היא הצעה לא טובה, אבל אני תמיד חושש מאיפה באות הצעות החוק ומה הסיבה שהן נולדות.
יואל חסון: לפעמים יוצרים הצעות חוק, שאנחנו הולכים איתן אחר-כך שנים קדימה, שנוצרו בגלל סיטואציות פרטניות ייחודיות ולאו דווקא מייצגות.
יואל חסון: בגלל זה משנים עכשיו את תקנון הכנסת ומשנים את אורחות חיינו ומתייחסים פה לתקנון הכנסת ולחוק-יסוד: הכנסת, בוודאי כשפה אנחנו מדברים על חוק-יסוד: הכנסת, בדברים שהם באמת-באמת מהותיים.
יואל חסון: אני רוצה לומר לך אדוני, אני באמת הייתי רוצה שתתנהג קצת יותר בעדינות בשינויים בחוק-יסוד: הכנסת ונבין האם באמת זה החוק שצריך כדי לפתור בעיות שאתה חושב, או שאחרים חושבים שקיימות בכנסת הזאת או שנוצרו בכנסת הזאת.
יואל חסון: לגופו של עניין על הצעת החוק.
יואל חסון: אתחיל קודם כול בהערה של חבר הכנסת סמוטריץ.
יואל חסון: הוא צודק במאה אחוז.
יואל חסון: אני חושב שהוא הגדיר את זה בצורה מושלמת ואם אוסיף נראה לי שרק אהרוס.
יואל חסון: אני מדבר על עניין התערבות הסיעה.
יואל חסון: אני אומר לך, כולנו בסוף חלק מסיעה, שחקנים בסיעה ואני לא רואה שום סיטואציה שבה מישהו יישאר סגן למרות שסיעתו לא תרצה שהוא יהיה סגן, זה לא יכול לקרות וזה לא יהיה ואמנם זה לא היה עד היום, אבל אי אפשר להפוך אותנו לשליחים סיעתיים.
יואל חסון: אני אומר לך, אני יושב בנשיאות כסגן עכשיו אבל הייתי גם בעבר יושב-ראש הקואליציה וישבתי בנשיאות גם כיושב-ראש הקואליציה.
יואל חסון: כיושב-ראש הקואליציה הייתי יושב בנשיאות ורואה סיטואציות ודברים שלא אהבתי כיושב-ראש הקואליציה, אבל ראיתי את החשיבה העניינית שקורית שם בפנים.
יואל חסון: כן, אדוני, אני אומר לך, אני לא מאחל לך שתהיה סגן יושב-ראש הכנסת, אני מאחל לך להגיע לגדולות הרבה יותר, אבל אם יום אחד תהיה שם תבין ותראה שלשמור על עצמאות סגן היושב-ראש זה דבר חשוב.
יואל חסון: אתן לך דוגמה.
יואל חסון: לפחות בתחילת הדרך כשאתה יושב על הדוכן במליאה ופתאום מישהו מחברי סיעתך מתחיל להשתולל או לפגוע בסדר של הדיון, בהתחלה יש לך באמת את האינסטינקט הפנימי: מה, אני אוציא אותו?
יואל חסון: מה, עכשיו אעיר לו? לא נעים לך.
יואל חסון: זה אדם שאתה חי אתו.
יואל חסון: אבל ברגע שאתה מבין איפה אתה יושב, ולרובנו זה קורה- - -
בצלאל סמוטריץ': אני בפעם הראשונה הערתי לראש הממשלה ואז גם יכולתי להעיר לכולם.
יואל חסון: זה בדיוק הרגע שבו אתה אומר: רגע, אני עכשיו יושב על כס יושב-ראש הכנסת, יש לי אחריות לניהול התקין של הדיון הזה ואני צריך להיות באמת מורם ולהרים את עצמי מכל אינטרס ומכל חשיבה סיעתית או מפלגתית.
יואל חסון: אני מבקש קודם כול שאת עניין הסיעה תשים בצד.
יואל חסון: הוא לא רלוונטי, הוא לא נדרש, הוא לא צריך להיות.
יואל חסון: לדעתי באמת זה יפגע בעצמאות סגני היושב-ראש וכן יש משמעות לעצמאות סגני היושב-ראש.
דוד ביטן: למה הם צריכים להיות עצמאיים?
דוד ביטן: בגלל שאתה מנהל איזה דיון במליאה?
יואל חסון: זה לא "איזה דיון".
יואל חסון: זה דיון של מליאת הכנסת.
בצלאל סמוטריץ': את רוב דיוני המליאה מנהלים הסגנים.
בצלאל סמוטריץ': צריך שהדיונים יהיו ממלכתיים.
דוד ביטן: ממלכתיים – כן, אבל לא בגלל זה מחליפים או לא מחליפים סגן.
דוד ביטן: אל תעשו מזה דרמה.
יואל חסון: יכולים להגיד לך ותיקי הכנסת, כשהיו כאן הדיונים הסוערים ביותר יצא דווקא לסגנים לנהל אותם ולא ליושב-ראש, במקרה, וגם היו מקרים שהסגנים, אם לא היה להם השכל הישר, הראייה הרחבה יותר וההבנה, האמן לי, היו מגיעים פה למצבים קשים.
יואל חסון: עצמאות סגני היושב-ראש חשובה ביותר.
יואל חסון: אני חוזר לדברים האחרים פה בהגדרות.
יואל חסון: אני אומר לך עוד פעם, אני דואג מאוד מן העובדה שנולדים כאן חוקים- - -
דוד ביטן: אילו חוקים, למשל?
יואל חסון: כמו החוק הזה, וגם חוקים אחרים.
דוד ביטן: אתה מדבר ברבים.
יואל חסון: אני יכול לתת לך גם דוגמאות אחרות.
יואל חסון: נולדים פה חוקים שבאים לתקן סיטואציות שהן בדרך כלל יוצאות מן הכלל והן לא הכלל, ובגלל זה משנים את החוקים לכלל ומשחקים בחוקי-יסוד של הכנסת באופן לא טוב.
בצלאל סמוטריץ': למשל החוק הנורבגי שלנו.
יואל חסון: יש עוד הרבה דוגמאות אחרות.
יואל חסון: וכל זה בגלל בעיות כלשהן או אינטרסים.
דוד ביטן: אני בעד החוק הנורבגי.
דוד ביטן: תמיד הייתי בעד.
דוד ביטן: עשו את זה קטן.
דוד ביטן: זה שעשו את זה קטן, זה לא בסדר.
בצלאל סמוטריץ': כי עשו את זה ספציפית.
יואל חסון: נכון, כי רצו לפתור בעיה ספציפית ולא את הבעיה הלאומית.
דוד ביטן: למה זה קשור להצעת החוק שלפנינו?
יואל חסון: הרי אם החוק הנורבגי היה נולד מתוך אינטרס של משילות הייתי מבין את זה, כי המשילות באמת דורשת שהשרים לא יהיו חברי כנסת ושיהיו פה לפחות 119 חברי כנסת פעילים, אני מסכים.
יואל חסון: החוק הזה גם נראה שהוא לא היה נולד לעולם אם לא הייתה נולדת בשנה האחרונה סיטואציה כזאת או אחרת של כנראה סגן כזה או אחר, בעיה שרוצים לפתור לעתיד.
יואל חסון: אני אומר עוד פעם, יכול להיות שיש פה כמה דברים נכונים.
יואל חסון: ההפרדה בין הסגנים ובין היושב-ראש היא הפרדה נדרשת.
יואל חסון: לא ידעתי שהיא לא קיימת בכלל.
יואל חסון: אני מסכים שהיא נדרשת.
יואל חסון: מעמדו של יושב-ראש הכנסת חייב להיות מעמד מבוצר יותר, יציב יותר, חזק יותר.
דוד ביטן: על זה כבר הסכמנו.
דוד ביטן: נשאר לנו התיקון השני.
יואל חסון: אני חושב שזה סעיף נכון, והוא גם בלי קשר לדברים שקשורים להיום.
יואל חסון: היה צריך לעשות את ההפרדה הזאת מזמן.
יואל חסון: כל הדברים האחרים פה, אני אומר לך- - -
<ארבל אסטרחן: הדברים האחרים זה רק העניין של הסיעה.
יואל חסון: הסיעה וכן מה שהוספנו עכשיו, ועדת האתיקה.
<ארבל אסטרחן: זה המשמעות של ההפרדה בין היושב-ראש לסגנים.
דוד ביטן: הכנסנו את התיקונים שבצלאל סמוטריץ ביקש.
דוד ביטן: אני רואה שיש לובי של הסגנים המכהנים.
בצלאל סמוטריץ': אנחנו מכירים את העניין.
יואל חסון: יש עוד נקודה חשובה, הזכרת לי.
יואל חסון: לגבי החלת החוק – כל המשחקים האלה, של החלת חוק לסגנים אחרים או החל מן הכנסת הבאה, חבר'ה, זה בדיחה.
יואל חסון: או שהכנסת מקבלת את החוק וחושבת שהוא נכון.
יואל חסון: אם הוא נכון, הוא נכון מעכשיו; אם הוא לא נכון, הוא לא נכון בכלל.
יואל חסון: אני נגד כל השינויים הדרסטיים האלה.
יואל חסון: אם אתם חושבים שהוא דחוף אז שיהיה מעכשיו.
יואל חסון: מספיק עם המשחקים האלה.
בצלאל סמוטריץ': לזה גם אני מסכים.
יואל חסון: אני לא רוצה את המשחקים האלה.
יואל חסון: אני לא צריך הגנות, אל תגנו עליי.
יואל חסון: כסגן יושב-ראש הכנסת אני מבקש שהוועדה לא תפטור אותי מחובתו של החוק הזה.
יואל חסון: אם החוק הזה טוב לסגן יושב-ראש שיבוא יום אחריי או קדנציה אחריי אז הוא טוב גם לי, אם זה מה שהכנסת החליטה.
יואל חסון: אל תחוקקו חוק שאני מחר אצטרך לתת דין וחשבון, שיגידו שחוקקו חוק שמקל עליי.
בצלאל סמוטריץ': על זה אנחנו מסכימים.
דוד ביטן: או להחיל את זה מעכשיו או מהכנסת הבאה, זה שתי האופציות.
יואל חסון: אני גם לא אוהב את ההצעה להחיל את זה מהכנסת הבאה.
יואל חסון: אם החוק הזה עובר, אז מעכשיו.
יואל חסון: אם הוא לא עובר, אז שלא ייצא בכלל.
יואל חסון: בכנסת הבאה – שהכנסת הבאה תחוקק.
יואל חסון: אני אחוקק לכנסת הבאה?
בצלאל סמוטריץ': אני בעד שייצא החלק של הסיעות.
יואל חסון: אנחנו נתנגד אם החוק יהיה על-פי סיעות.
דוד ביטן: תתנגדו, זכותכם להתנגד, אין שום בעיה.
דוד ביטן: אשקול את מה שאמרתם.
בצלאל סמוטריץ': "אעלה את זה להצבעה כאשר יהיה לי רוב".
דוד ביטן: אשקול את זה.
דוד ביטן: אני יכול הרי לגייס רוב.
דוד ביטן: זאת הבעיה?
יואל חסון: אנחנו מדברים פה עניינית.
דוד ביטן: אני מדבר עניינית כרגע.
דוד ביטן: אני אשקול.
דוד ביטן: אני חושב שאתם טועים בגדול, מן הסיבה הפשוטה, זה לא שאנחנו מתקנים חוק-יסוד כי בא לנו.
דוד ביטן: אנחנו צריכים להגן על הכנסת מכל מיני סיטואציות בעייתיות ומביכות.
בצלאל סמוטריץ': זה לא הסיעה.
בצלאל סמוטריץ': לגבי התנהגות שאינה הולמת – זה עניין שהסכמנו עליו.
יואל חסון: הסכמנו על כך שצריך עכשיו לפשט את התהליכים.
דוד ביטן: רגע, לאט-לאט, זה לא מכסה.
דוד ביטן: צריך להגן על הכנסת ועל הסיעות.
דוד ביטן: ההשפעה של חברי כנסת על ההתנהגות של חבר כנסת בניגוד לעמדות הסיעה היא חשובה מאוד לסיעה עצמה כי זה בא לידי ביטוי בבחירות גם.
דוד ביטן: עם כל הכבוד, המינוי של הסגן הוא מינוי סיעתי מוחלט, ברור מאליו.
דוד ביטן: אי אפשר להגיד שזה לא מינוי סיעתי.
דוד ביטן: כפי שהמינוי הוא סיעתי- - -
בצלאל סמוטריץ': עד שהוא נכנס לתפקיד.
בצלאל סמוטריץ': ברגע שהוא נכנס לתפקיד הוא הופך לממלכתי.
דוד ביטן: אני לא מסכים אתך שעד שהוא נכנס לתפקיד, ואז פתאום הוא נהיה אדם ניטרלי שצריך לנהל את המליאה בניטרליות.
בצלאל סמוטריץ': הוא צריך להשתדל.
דוד ביטן: זה מינוי סיעתי ומאחר והוא מונה סיעתית אפשר גם להיפרד ממנו סיעתית.
דוד ביטן: לסיעה יש את השיקולים שלה ואי אפשר להתערב בשיקולים האלה.
דוד ביטן: לא יכול להיות שאני יכול להדיח רק אם אני מביא את זה לדיון.
דוד ביטן: יוצא שסיעת מרצ קובעת מי יהיה מטעם הליכוד וסיעת הליכוד קובעת מי יהיה מטעם הבית היהודי.
דוד ביטן: זה לא מה שצריך להיות.
דוד ביטן: יש את השיקולים.
דוד ביטן: כפי שהיה לי שיקול למנות אותך, השיקולים האלה יכולים לחדול מלהתקיים ואני יכול לשנות את ההחלטה.
דוד ביטן: המינוי הוא סיעתי מכיוון שהחוק מדבר על החלטה של ועדת הכנסת לפי הרכב סיעתי.
דוד ביטן: אני לא יכול לקבל החלטה שכל 9 הסגנים יהיו מהליכוד ואני לא יכול לקבל החלטה שכל 9 הסגנים – כמה יש היום, 9 או 10 סגנים?
יואל חסון: לגבי מספר הסגנים, שתדע, זה נדרש הפעם כי בעבר הכנסת, מבחינת לוחות הזמנים של המליאה וכן הלאה, לא הייתה כל-כך עמוסה.
יואל חסון: היום אם לא היו 9 סגנים היית צריך להגדיל את המשמרות של ניהול הישיבות ל-3-4 שעות.
יואל חסון: כלומר, צריך את הסגנים האלה.
יואל חסון: אני רוצה להגיד לך, אתה יודע מה, אני "זורם" אתך.
יואל חסון: למרות שאני מתנגד לעניין הסיעה אני "זורם" אתך, אתמוך בהצעת החוק הזאת לקריאה הראשונה, אבל אני מבקש שתבטיח לי שיתקיים פה דיון אמיתי לגבי שאר הסעיפים בהכנה לקראת הקריאה השנייה והשלישית.
יואל חסון: אז אני אתמוך.
דוד ביטן: דרך אגב, בחוקים האחרים לא עשיתי דיון אמיתי בהכנה לקראת הקריאה השנייה והשלישית?
דוד ביטן: בחוק הלוביסטים לא הכנסתי שינויים?
<ארבל אסטרחן: ובדיון על סמכויות ועדת האתיקה.
דוד ביטן: שיניתי את הצעות החוק לפי הערות חברי הכנסת.
דוד ביטן: בהצעות החוק האלה אני לא רואה קואליציה ואופוזיציה.
יואל חסון: אדוני, מניסיון למדתי שבכל חוק כדאי לברר עם היושב-ראש מראש.
יואל חסון: אתך.
יואל חסון: לוודא בכל הצעת חוק מראש שאתה הולך לעשות דיון אמיתי, כי כל הצעת חוק זה עולם ומלואו.
דוד ביטן: אלה חוקים כלליים.
דוד ביטן: אם כך, בסדר, נערוך דיון בהכנה לקריאה השנייה והשלישית.
יואל חסון: וידאתי אתך את הנושא ואני בסדר.
<ארבל אסטרחן: מה סוכם לגבי הסמכות של הסיעה?
<ארבל אסטרחן: לכלול את זה לקריאה הראשונה?
דוד ביטן: כן, להשאיר את זה.
דוד ביטן: רק נתקן את מה שחבר הכנסת סמוטריץ ביקש.
<ארבל אסטרחן: נוסיף את ועדת האתיקה.
דוד ביטן: לגבי מועד התחולה – בינתיים כתבנו שזה לא חל על הסגנים הנוכחיים.
דוד ביטן: נשאיר את זה, אבל בהכנה לקריאה השנייה והשלישית יהיו לנו שתי הצעות.
יואל חסון: בואו נוריד את זה מראש.
יואל חסון: אני רוצה שלא תהיה שום התייחסות ממתי זה חל.
דוד ביטן: אם זה מה שהחברים רוצים, אני לא נגד.
<ארבל אסטרחן: אולי נכניס כולל סמכות הסיעה.
יואל חסון: זה יכול להשתנות בהכנה לקראת הקריאה השנייה והשלישית.
יואל חסון: זה לא יהיה נושא חדש.
דוד ביטן: מקובל עליי.
<ארבל אסטרחן: בעצם זה זהה לנוסח שהונח כאן.
<ארבל אסטרחן: זה יחול מן הכנסת הזאת.
יואל חסון: אבל בלי הגבלה שזה החל מן הכנסת הבאה.
דוד ביטן: חבר הכנסת סמוטריץ, למה אתה חושב שבגלל שלא קיבלת איזו הצעה או בגלל שלא נתת למישהו לדבר אז יחליפו אותך?
דוד ביטן: אתם מנהלים את זה יפה, אני חייב להגיד, שניכם, אבל אני אומר לך באמת.
בצלאל סמוטריץ': היום אף אחד לא יכול להחליף אותי כי אנחנו קואליציה של 61.
בצלאל סמוטריץ': אם יחליפו אותי – אין קואליציה.
דוד ביטן: הסיעה שלך.
בצלאל סמוטריץ': אבל אני לא מסתכל על עצמי עכשיו.
יואל חסון: גם אותי לא יחליפו, אדוני, כי אוהבים אותי.
דוד ביטן: אתה מונית לכל הקדנציה?
יואל חסון: אין לי הגבלה אבל לפי הסכמות בחצי הקדנציה אני אמור לפנות את מקומי.
דוד ביטן: ואם לא תרצה לפנות את התפקיד?
יואל חסון: אני אקיים את ההחלטות.
דוד ביטן: עזוב, בואו ניקח את הסיטואציה שאתה לא מוכן, אז אי אפשר להזיז אותך.
דוד ביטן: אני אומר, למה צריך להיות כך?
יואל חסון: אם אני לא רוצה, אם אני מסרב לעזוב את התפקיד כנראה יש לכך סיבה טובה.
דוד ביטן: זה בדיוק הדוגמה.
דוד ביטן: אתה מינוי של הסיעה אבל כדי להוציא אותך אפשר רק ברוב גדול של הכנסת.
בצלאל סמוטריץ': אני חושש, אני אומר את דעתי לפרוטוקול, ולא אהיה פה בדיונים כי עכשיו אני רק מחליף את שולי מועלם-רפאלי- - -
דוד ביטן: תבוא.
דוד ביטן: אני מבטיח לך שאקרא לך.
דוד ביטן: אז בואו נעביר את זה בקריאה הראשונה.
יואל חסון: אז תקבע תחולה מעכשיו.
דוד ביטן: אני מוריד את התחולה.
דוד ביטן: אם זה מה שאתם רוצים, אני לא נגד.
בצלאל סמוטריץ': אם עושים אז מעכשיו.
דוד ביטן: רציתי לקבוע תחולה מאוחרת כדי שלא יגידו לי מה שאומרים לי היום, שזה בגלל אורן חזן או בגלל מישהו אחר.
דוד ביטן: אני עושה את התיקונים האלה בגלל שאני חושב שצריך לעשות כל מיני תיקונים, צריך לנצל את ההזדמנות ולעשות את התיקונים שצריך.
דוד ביטן: יש עוד תיקון שנביא בעתיד, שבמקרה התגלה כאשר הייתה לנו בעיה.
דוד ביטן: אני עוד מחכה לאישור של ראש הממשלה בעניין הזה.
דוד ביטן: יש לזה השפעה קצת בעייתית.
יואל חסון: חוקי-היסוד רועדים כבר...
יואל חסון: בארכיון הכנסת יש מדף שמאז שהגעת לכאן רועד מפחד באופן קבוע.
יואל חסון: אתה יודע איזה מדף?
יואל חסון: זה המדף שעליו מונחים תקנון הכנסת וחוק-יסוד: הכנסת.
יואל חסון: הם רועדים מפחד ממך, אדוני, הם כל היום חושבים מה אתה הולך לעשות בהם.
בצלאל סמוטריץ': עוד דבר אחד שהיושב-ראש רוצה לתקן, למה צריך בחירות בכל 4 שנים.
בצלאל סמוטריץ': לא חבל?
בצלאל סמוטריץ': אפשר בכל 8 שנים.
דוד ביטן: למען האמת, אני בעד זה.
דוד ביטן: כל עוד אנחנו חברי כנסת זה בסדר גמור.
<ארבל אסטרחן: אני רוצה להגיד מה סוכם.
<ארבל אסטרחן: זה הנוסח שמונח בפניכם עם שלושה תיקונים.
<ארבל אסטרחן: תיקון אחד, סעיף 3 – סעיף התחולה – יורד לגמרי.
<ארבל אסטרחן: זאת אומרת, לקריאה הראשונה זה יונח כך שהתחילה של החוק תהיה עם פרסומו.
<ארבל אסטרחן: מתווסף העניין לגבי העברה מכהונה של סגן יושב-ראש, שיהיה צריך גם החלטה של ועדת האתיקה.
<ארבל אסטרחן: ועדת האתיקה, ואז ועדת הכנסת ואז מליאת הכנסת ברוב של שבעים.
<ארבל אסטרחן: והיושב-ראש יהיה רשאי להניח בפני ועדת הכנסת את חוות דעתו.
בצלאל סמוטריץ': ויהיה דיון בהכנה לקראת הקריאה השנייה והשלישית על כל הנושא.
<ארבל אסטרחן: כפי שעשינו גם בעבר, בגלל שזה חוק-יסוד וחוק רגיל, זה יוכן- - -
דוד ביטן: הצעת החוק אושרה לקריאה הראשונה וייערך דיון בהכנה לקראת הקריאה השנייה והשלישית.
ג'מאל זחאלקה: בחודש ינואר נהרגו שבעה אנשים בתאונות עבודה בבניין, שזה פי 3 יותר מהממוצע בשנה שעברה.
ג'מאל זחאלקה: המצב מאוד קשה ואנחנו רוצים שיהיה דיון דחוף, כדי שתהיה היערכות בחורף.
ג'מאל זחאלקה: יש דברים שהשר יכול לעשות, למשל לתת הוראה להידוק הפיגומים ועוד כל מיני דברים שקשורים לבטיחות בחורף.
ג'מאל זחאלקה: ההרג הוא תמרור אדום בשבילנו, ואנחנו העלינו את הנושא הזה - - -
נורית קורן: זה לא הרג, זה תאונות.
ג'מאל זחאלקה: כן, כן, תאונות.
ג'מאל זחאלקה: אבל אנשים נהרגים בתאונות האלה.
אוסאמה סעדי: זה רצח בתאונות.
נורית קורן: לא, זה לא רצח.
דוד ביטן: כמה תאונות יש היום?
ג'מאל זחאלקה: עשרות תאונות, אבל נהרגו שבעה.
דוד ביטן: וכמה יש בינואר בדרך כלל?
ג'מאל זחאלקה: 19 פצועים ושבעה הרוגים.
ג'מאל זחאלקה: דרך אגב, בין ההרוגים – וזה חשוב – אחד הוא ממוצא מזרחי - - -
נורית קורן: זה לא משנה.
ג'מאל זחאלקה: חכי שנייה, גברתי.
ג'מאל זחאלקה: יש גם אחד ממוצא רוסי, אחד עובד זר, וארבעה ערבים.
ג'מאל זחאלקה: זה כי הממשלה - - -
דוד ביטן: אבל הם נהרגו בסערה או במהלך חודש ינואר?
דוד ביטן: כי אתה כותב "בדגש על עת סערה".
ג'מאל זחאלקה: כן, כי בעת הסערה הפיגומים.
ג'מאל זחאלקה: יש סכנה בעבודה בסערה.
דוד ביטן: השאלה היא מה היה, עזוב מה אני יודע.
ג'מאל זחאלקה: ארבעה מהם בסערה.
דוד ביטן: אז למה עבדו?
דוד ביטן: היו יושבים בבית.
ג'מאל זחאלקה: לא, כי מכריחים אותם לבוא.
אוסאמה סעדי: דוד, זה בדיוק חלק מהעניין.
אוסאמה סעדי: בימים כאלה באמת לא צריך ללכת לעבוד.
דוד ביטן: סגנית היושב-ראש, נורית קורן, תעני למה לא אישרתם את זה דחוף?
נורית קורן: בנשיאות תמיד אנחנו לוקחים את הנושאים הכי בוערים וחשובים ודחופים לאותו שבוע.
נורית קורן: אם יש נושא שנראה שמאוד חשוב שהוא יידון באותו שבוע, אנחנו דנים בו.
נורית קורן: ולכן צריך תמיד לעשות בחירות מה נושא דחוף מאוד וכמה הוא חשוב.
דוד ביטן: הסתכלתי על חמש ההצעות שאישרתם כדחופות.
דוד ביטן: תחלואת תינוקות במוקדי הזיהום בחיפה – דחוף, אין ויכוח.
דוד ביטן: החלטת הממשלה לאשר לנשות הכותל רחבה מיוחדת – דחוף, גם על זה אין ויכוח.
דוד ביטן: יוזמת השלום הצרפתית – דחוף, אין ויכוח.
דוד ביטן: תמ"א 41 וקידום הפחתת השימוש בפחם – אני לא יודע מה זה תמ"א 41, אז למה - - -
נורית קורן: אני גם לא יודעת, אבל כבר מהמילה תמ"א אני אומרת לך - - -
דוד ביטן: מישהו פה יודע מה זה תמ"א 41?
נורית קורן: כשאני שומעת תמ"א אני מבינה שזו תכנית - - -
אוסאמה סעדי: אפשר לדון בזה בוועדת הפנים, למה זו הצעה דחופה?
דוד ביטן: למה זה דחוף לחודש הזה?
נורית קורן: אם זו תמ"א אז תמיד יש איזו תכנית, וצריך להגיש התנגדויות, ולכן זה עולה.
דוד ביטן: אבל לא כתוב "תיקון התמ"א".
נורית קורן: לא משנה, כי כשאומרים לי כזה דבר אני תמיד מבינה שזה יכול להיות.
דוד ביטן: עושר ושגשוג אל מול עוני וייאוש, פריפריה מול מרכז – זה לא דבר דחוף.
נורית קורן: אבל זה מה שהוחלט - - -
דוד ביטן: האמת, אני לא רציתי לאשר לכם את זה, חשבתי שזה לא דחוף, אבל שכנעתם אותי שזה דחוף.
דוד ביטן: אבל לעשות הצעה לסדר זה לא נותן כלום.
דוד ביטן: תכלס, זה לא ייתן כלום.
דוד ביטן: אתם תדברו שלוש דקות, זה יעבור לוועדה, ואולי בעוד שנה יהיה עם זה משהו.
דוד ביטן: איזו ועדה מטפלת בזה?
ג'מאל זחאלקה: העבודה והרווחה.
ג'מאל זחאלקה: למען השקיפות אומר שיש החלטה בוועדה לקבל דיווח כל ארבעה חודשים מהרשויות בעניין הזה, כי רוצים לעשות משהו בנושא הזה – ואנחנו רוצים לזרז את השלטונות, אני לא רוצה רק סיכומים.
אוסאמה סעדי: היה דיון לפני חודשיים.
ג'מאל זחאלקה: מטרת ההצעה שלי היא לא - - -
דוד ביטן: מי השר כאן?
נורית קורן: כלכלה.
נורית קורן: חבר הכנסת זחאלקה, הנושא כבר נדון בוועדה?
ג'מאל זחאלקה: בטח שנדון.
נורית קורן: אז מה אנחנו נשיג במליאה חוץ מאשר מודעות?
נורית קורן: הרי זה יחזור לוועדה.
ג'מאל זחאלקה: אני בא להציע הצעות רציניות.
ג'מאל זחאלקה: אחת מהן - - -
דוד ביטן: אתה הרי רוצה לפתור את הבעיה, ושלוש דקות דיבור זה לא מה שיעשה את זה.
ג'מאל זחאלקה: אני רוצה למנוע את זה, ואני רוצה להגיד לשר שאם יש לו בעיה אז אנחנו רוצים שהוא.
ג'מאל זחאלקה: .. יש 17 מפקחים - - -
דוד ביטן: אז אנחנו צריכים את השר פה.
ג'מאל זחאלקה: תן לי רגע לשטוח את טענתי.
ג'מאל זחאלקה: יש כאן סכנת נפשות, ומה שהיה בינואר זה אות אזהרה בכל צבע שאפשר.
דוד ביטן: אז כשיש סופות שלא יעבדו, מה הבעיה?
דוד ביטן: שלא יעבדו יומיים-שלושה, לא יקרה להם כלום.
אוסאמה סעדי: לא יקרה?
דוד ביטן: כלום לא יקרה.
נורית קורן: אדוני היושב-ראש, אני מסכימה עם חבר הכנסת זחאלקה, כי יכול להיות ש - - -
ג'מאל זחאלקה: אני מציע צעד חירום.
ג'מאל זחאלקה: צעד החירום שאני מציע הוא זה: היות שיש 17 מפקחים על 13,000 אתרי בנייה - - -
דוד ביטן: לא צריכים פיקוח, צריך פשוט לא לעבוד, ואז אין לך בעיה.
נורית קורן: אבל הוא הולך יותר רחוק, הוא רוצה שברגע שתהיה סופה, שגם הקבלנים יקשרו את מה שצריך לקשור, את הגדרות ואת הכול, כדי שלא יהיה אסון.
ג'מאל זחאלקה: בדיוק, אני רוצה שתהיה לו בעיית פיקוח.
נורית קורן: הוא רוצה שהשר יענה לו.
נורית קורן: אנחנו צריכים להחליט אם זאת הדרך להציף את הנושא.
נורית קורן: יכול להיות שכן, כי אז תהיה תשובה של השר ואחר כך זה ממילא יעבור לוועדה.
נורית קורן: אז אדוני היושב-ראש, מה שאתה תחליט.
נורית קורן: אבל לא ייצא מזה הרבה.
ג'מאל זחאלקה: למה לא ייצא מזה הרבה?
נורית קורן: כי השר - - -
דוד ביטן: אבל זה נושא חשוב.
נורית קורן: זה נושא חשוב.
נורית קורן: אז שהוא ייתן - - -
דוד ביטן: אתם לא נתתם את הדעת על זה.
נורית קורן: אני מסכימה אתך.
ג'מאל זחאלקה: אני לא שר ואין לי חבורה של יועצים, אבל זה מסוג הנושאים שהשר צריך לכנס ישיבת חירום.
ג'מאל זחאלקה: שבעה אנשים נהרגו, זה לא דבר של מה בכך, ויש עדיין חורף לפנינו, והסופה עצמה הייתה הגורם להרג של לפחות ארבעה אנשים – ולכן צריך לעשות מעשה.
ג'מאל זחאלקה: ויש הרבה דברים שהוא יכול לעשות.
ג'מאל זחאלקה: השר יכול לזמן אליו את רשם הקבלנים, את הסתדרות הקבלנים, את כולם, ולהגיד להם: חבר'ה, אתם צריכים להקפיד לבדוק שכל הפיגומים קשורים נכון, לבדוק את כל הכשירות, ואם יש איזשהו חשש, לא לעבוד.
ג'מאל זחאלקה: הם יכולים להניע תהליך שיכול לחסוך בחיים אדם.
ג'מאל זחאלקה: הוא גם יכול לשכור 100 מפקחים לתקופה של חודש מחברה מסוימת, שיפשטו על כל המקומות ויתפסו אותם.
ג'מאל זחאלקה: זה דבר שהוא ראוי.
אוסאמה סעדי: אדוני היושב-ראש, גם מדובר בהצעה רק של חבר הכנסת ג'מאל זחאלקה, בסך הכול שלוש דקות, כך שזה לא יעמיס על סדר-היום.
דוד ביטן: אני יכול לאשר את זה, אבל זה לא ייתן כלום, תאמינו לי.
נורית קורן: מצד שני, אולי צריך דיון ענייני בוועדה.
ג'מאל זחאלקה: הוא יעשה את זה, אלאלוף שרוף על העניין הזה.
דוד ביטן: אני אסכם את זה.
דוד ביטן: תשאירו לי את זה ואני אודיע לכם עוד שעה.
אוסאמה סעדי: אוקיי, סומכים עליך.
<אתי בן יוסף: מה ההחלטה?
דוד ביטן: אני לא מצביע על זה, אני אסכם את זה אתם.
ג'מאל זחאלקה: האמת היא שאני רציתי לחכות ארבעה חודשים - - -
דוד ביטן: בעיקרון אתם צודקים, אבל ההצעה לסדר לא תיתן כלום.
ג'מאל זחאלקה: אני יזמתי את הנושא הזה בוועדה, אמרו "עוד שלושה-ארבעה חודשים", אמרתי "אבל עד הישיבה הבאה יקרו דברים - - -
דוד ביטן: תקשיב, אם תעשה דיון בשבוע הבא יבואו אנשי המקצוע, ולכן זה עדיף לך מאשר הצעה לסדר, שבה תדבר שלוש דקות, זה יעבור לוועדה, ועוד חודשיים-שלושה - - -
נורית קורן: אז אני מציעה להעביר את זה - - -
דוד ביטן: אני לא מאשר, אני אודיע לך - - -
נורית קורן: אדוני היושב-ראש, אני מציעה להעביר את זה לדיון מהיר, כי בוועדת העבודה והרווחה זה לא יהיה בשבוע הבא אלא זה יהיה עוד שבועיים.
דוד ביטן: מה זה דיון מהיר?
נורית קורן: דיון מהיר זה 14 יום.
<אתי בן יוסף: אבל אנחנו צריכים להחליט על הערעור ואז להמליץ על התחליף.
דוד ביטן: אם זה בהסכמה אז לא צריך דיון מהיר, הוא יעשה את זה וזהו.
נורית קורן: אם אתה תעשה על זה דיון מהיר זה יותר טוב מאשר - - -
דוד ביטן: לא, אם אני מגיע להסכם עם היושב-ראש אז אין צורך בדיון מהיר, הוא יקבע את זה בסדר היום וזהו.
נורית קורן: אבל דרך המסלול של דיון מהיר.
דוד ביטן: לא, דרך סיכום בינינו.
ג'מאל זחאלקה: דרך יוזמה של היושב-ראש.
נורית קורן: בסדר, אין בעיה.
דוד ביטן: אם אתם מתעקשים אני אאשר לכם את הערעור, אבל זה לא ייתן לכם כלום, תאמין לי.
<אתי בן יוסף: אז אתה מחליט למשוך או להשאיר?
דוד ביטן: אתה רוצה לפתור את הבעיה, לא לדבר במליאה שלוש דקות, נכון?
ג'מאל זחאלקה: אוקיי, אני משאיר את זה לשיקול דעתך.
דוד ביטן: אני פותח את הישיבה על הצעה לתיקון תקנון הכנסת בעניין פיקוח על עבודת הממשלה.
דוד ביטן: נקרא לתזכורת את הנוסח שהונח.
<ארבל אסטרחן: הנוסח שהונח אומר שלפחות רבע מדיוני הוועדה בכל מושב של הכנסת יוקדשו לפיקוח על עבודת הממשלה, ובכלל זה דיונים בהצעות לסדר-היום שהועברו לוועדה, דיונים מהירים ודיונים בדיווחים לפי סעיף בתקנון שאומר ששר חייב לדווח לוועדה פעם בכנס או דיווחים לפי חיקוק, ולמעט – מה שלא ייחשב דיוני פיקוח – דיונים לאישור חקיקה או חקיקת משנה, וגם דיוני ועדת משנה לא יבואו במכסה הזאת, וזה לא יחול על ועדת חוקה וועדת הכנסת.
דוד ביטן: לפי התקנון, 14 יום אחרי שהנחנו את התיקון, ולפני שהמליאה צריכה לאשר את זה, אנחנו דנים בהסתייגויות.
דוד ביטן: הסתייגות ראשונה, של חבר הכנסת עבדאללה אבו מערוף.
דוד ביטן: האמת שלא הבנתי את ההסתייגות, אז נראה למה אתה מתכוון.
עבדאללה אבו מערוף: כאן כתוב "בכלל זה דיונים בהצעה".
עבדאללה אבו מערוף: אני רוצה יותר מרבע, אז אני מציע "לא כולל דיונים בהצעות לסדר היום שיועברו לוועדה".
עבדאללה אבו מערוף: אם אני רוצה יותר, אז לא כולל.
דוד ביטן: אסביר מה המגמה.
דוד ביטן: רוב ההליכים בוועדות זה חקיקה.
דוד ביטן: אנחנו רוצים ליצור מצב שלפחות 25% יהיו פיקוח על הממשלה, שזה גם אחד התפקידים של הוועדות.
דוד ביטן: אבל חלק מהפיקוח נעשה באמצעות הצעות לסדר של חברי הכנסת, כי הצעות לסדר זה לא חקיקה.
דוד ביטן: אז בואו נגיד שמישהו אמר שהממשלה לא בסדר בעניין עוטף עזה שהיה בוועדת הכספים, שהיה ממש פיקוח.
דוד ביטן: נכנסו לעניין, הביאו את הפקידים, גילינו שבאמת הייתה בעיה, יושב-ראש הוועדה נתן לה הנחיות אופרטיביות ובעצם ניהל את המערכת.
דוד ביטן: אז אי אפשר להגיד שזה לא פיקוח.
עבדאללה אבו מערוף: נכון, זה פיקוח.
יעל גרמן: הוא רוצה יותר מרבע.
דוד ביטן: נתנו לפחות רבע.
דוד ביטן: אבל אני לא יכול לחייב.
דוד ביטן: אם אני לא מכניס את ההצעות לסדר, אז זה בעצם כמעט מגיע ל-50%.
דוד ביטן: וזה יותר מדי במצב הנתון.
דוד ביטן: היום הצעות לסדר, בניגוד לקדנציות קודמות שהיו מורידים אותן, מצביעים לא להעביר לוועדה, כל ההצעות לסדר עוברות לוועדה.
דוד ביטן: כי אין אנשים, וכולם מסכימים להעביר.
דוד ביטן: אז במצב הזה, להעביר את כל ההצעות לוועדות, שלפעמים זה הרבה מאוד הצעות, ועוד זה לא יהיה כלול בפיקוח?
דוד ביטן: רק הצעה לסדר שהיא קשורה לפיקוח.
דוד ביטן: אם הצעה לסדר לא קשורה לפיקוח על הממשלה, אז אין לי שום בעיה.
דוד ביטן: רק תצייני את זה: הצעות לסדר שהובאו לוועדה שהן קשורות לפיקוח.
דוד ביטן: אם זה קשור למשהו אחר, זה לא חל.
דוד ביטן: יושב-ראש ועדת העבודה והרווחה, בבקשה.
יואל חסון: אפשר להירשם לזכות דיבור?
דוד ביטן: זכות דיבור על מה?
יואל חסון: על הנושא.
דוד ביטן: כבר דנו בפעם הקודמת.
דוד ביטן: רשות הדיבור יכולה להיות על ההסתייגות, לא סתם באופן כללי.
יואל חסון: אז אדבר על ההסתייגות.
אלי אלאלוף: אני מברך על ההחלטה לעשות יותר פיקוח על עבודת הממשלה.
אלי אלאלוף: אבל אצלנו בוועדה יש גם ועדות משנה, חמש ועדות משנה שעובדות ועושות רק פיקוח על הנושאים שקשורים לאותן ועדות משנה.
אלי אלאלוף: היינו רוצים שזה יילקח בחשבון.
אלי אלאלוף: אי-אפשר למנות ועדות, לחייב אותן לעבוד, והן עובדות מאוד קשה, אם זה בבריאות הנפש ואם זה בנגישות וכו', בנושאים שהם כבדים ובודקים את המדינה.
אלי אלאלוף: כל הוועדה לבריאות הנפש זה פיקוח על הממשלה בתחומים האלה.
אלי אלאלוף: כרגע אנחנו דנים בנושאים רבים, כמו הגיל הרך.
אלי אלאלוף: אי-אפשר להתעלם מהוועדות האלה.
אלי אלאלוף: הנושא השני, אי-אפשר להעמיס עלינו ולהתחיל רפורמה כל כך גדולה ללא תקופת ניסיון, פיילוט.
אלי אלאלוף: זה צריך להיות לתקופה מוגבלת.
אלי אלאלוף: אחרי התקופה הזאת כדי לעשות הערכת מצב ואז להחליט.
דוד ביטן: תמיד אפשר לעשות הערכת מצב.
דוד ביטן: כמו שתיקנו את זה, אפשר לחזור.
אלי אלאלוף: אני לוקח כל כך ברצינות את ההנחיות ואת החוק, שהוא חוק חשוב בעיקרו, אבל הוא מחייב לנסות אותו.
אלי אלאלוף: כך אנחנו לא נעבוד.
דוד ביטן: אני מוכן ללכת לקראת בנושא של ועדות המשנה.
דוד ביטן: אבל תראה מי קופץ.
דוד ביטן: קופצות ועדות העבודה, כספים, חוקה.
דוד ביטן: למה הן קופצות?
דוד ביטן: כי יש להן הרבה מאוד עבודה והן לא מוכנות לוותר על סמכויות, לא מוכנות להעביר דיונים לוועדות אחרות.